पाएं अपने शहर की ताज़ा ख़बरें और फ्री ई-पेपरडाउनलोड करें
पानीपत. रुपए के कमजोर और डॉलर से मजबूत होने से हरियाणा के एक्सपोर्टर खुश हैं। मौजूदा हालात में आंशिक परेशानी के बावजूद राज्य के चावल, साइंस इंस्ट्रूमेंट और कंबल निर्यातकों की बल्ले-बल्ले हो रही है।
इन उद्योगों से जुड़े लोगों का मानना है कि डॉलर में इजाफा सीधे तौर पर उनकी तिजोरी को ‘रुपए’ से भर देगा। हालांकि साथ में वह ये भी जोड़ते हैं कि इससे पुराने सौदों में कमीशनखोरी, डिस्काउंट और बार्गेनिंग का खेल बढ़ जाएगा जो उनके लिए थोड़ी परेशानी पैदा करेगा।
6000 करोड़ का चावल निर्यात
हरियाणा से खाड़ी देशों और यूरोप को सबसे अधिक चावल निर्यात होता है। एक अनुमान के अनुसार, चावल का सालाना निर्यात तकरीबन 6 हजार करोड़ रुपए के आसपास होता है। इसमें 90 फीसदी हिस्सा करनाल, कुरुक्षेत्र और कैथल जिले का है। मुंबई में मौजूद कैथल के चावल निर्यातक योगेश मित्तल कहते हैं, ‘रुपया डॉलर में आएगा, इसलिए फायदा तो होना ही है, लेकिन कहीं न कहीं इससे परेशानी भी बढ़ेगी। नए सौदों में बार्गेनिंग बढ़ जाएगी। चूंकि हमें अपना माल बेचना है इसलिए खरीददार की शर्तें मानना ही होगी।’
चावल के सबसे बड़े निर्यातकों में से एक नरेंद्र मिगलानी की राय मित्तल से अलग है। वह कहते हैं, ‘इस उतार-चढ़ाव का बुरा असर पड़ेगा। वल्र्ड ट्रेड होने के कारण बुकिंग या सौदा में विदेशी आयातक डिस्काउंट जैसी नई शर्तें जोड़ देते हैं जिससे कई बार तो सौदा ही खटाई में पड़ जाता है।’ हरियाणा राइस एक्सपोर्ट एसोसिएशन के आर्गेनाइजिंग सेक्रेटरी प्रदीप तायल के अनुसार, जब रुपए और डॉलर में इस तरह का उतार-चढ़ाव होता है तो खास फायदा नहीं होता क्योंकि बार्गेनिंग के साथ कमीशन खोरी बढ़ जाती है।
4000 करोड़ की टेक्सटाइल इंडस्ट्री
.प्रदेश से दूसरा सबसे ज्यादा आयात-निर्यात का कारोबार टेक्सटाइल इंडस्ट्री से होता है जिसका हब पानीपत है। टेक्सटाइल कारोबार से जुड़े पानीपत एक्सपोर्ट एसोसिएशन के प्रधान प्रेमसागर विज कहते हैं, ‘डॉलर महंगा होने से होने वाला लाभ शॉर्ट टाइम बेनीफिट है। बड़े परिदृश्य में देखें तो इससे देश को नुकसान है। जो बड़े एक्सपोर्टर हैं वह हेज कर लेते हैं, बैंकों से सारा लेन-देन तय हो चुका होता है।’
एक्सपोर्ट-इम्पोर्ट एसोसिएशन के प्रधान लक्ष्मीनारायण गुप्ता कहते हैं कि इस उतार चढ़ाव ने विदेश से कच्चा माल मंगाने वाले उद्योगों को बुरी तरह प्रभावित किया है। पानीपत में ही सालाना अनुमानित एक हजार करोड़ रुपए का माल आयात होता है। माल बुक कराने और डिलीवरी लेने तक दोनों के दाम में काफी फर्क आ गया है। ऐसे में व्यापारियों को अपने ऑर्डर उठाने में परेशानी होगी। गुप्ता कहते हैं कि पानीपत में करीब 65 बड़े व्यापारी हैं जिनका कारोबार आयात पर टिका है।
साइंस इंस्ट्रूमेंट : 200 करोड़ का एक्सपोर्ट
अम्बाला साइंटिफिक इंस्ट्रूमेंट मेन्यूफेक्चरिंग का सबसे बड़ा केंद्र है। यहां से हर साल तकरीबन 150 से 200 करोड़ रुपए के उपकरण निर्यात किए जाते हैं। अम्बाला साइंटिफिक इंस्ट्रूमेंट मेन्यूफेक्चरिंग एसोसिएशन (असीमा) के प्रधान रमेश नागपाल कहते हैं कि महंगा डॉलर निर्यातकों को तो फायदा पहुंचाएगा, लेकिन इसके साथ कुछ दिक्कतें भी आएंगी। इसी इंडस्ट्री से जुड़े अमरजीत सिंह कहते हैं कि बाहर का खरीददार बहुत समझदार है। वह एक कोटेशन पहले मंगवाता है और दूसरी कोटेशन तब लेता है जब उसे हालात अपने अनुकूल लगते हैं।
इसके बाद वह सौदेबाजी करता है। नागपाल और अमरजीत दोनों माते हैं कि इस उतार-चढ़ाव का इंडस्ट्री पर ओवरऑल असर खराब ही पड़ेगा। अम्बाला में साइंस इंस्ट्रूमेंट बनाने वाले 20 फीसदी माल आयात करते हैं जो सालाना करीब 50 करोड़ रुपए तक है। डॉलर महंगा होने से बार्गेनिंग बढ़ेगी जिससे फायदा एक्सपोर्टर को ही होना है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva kas_Deva hin_Deva hin_Deva zho_Hant eng_Latn